title: Vykonávacie nariadenie Komisie (EÚ) 2020/778, z 12. júna 2020, ktorým sa mení vykonávacie nariadenie (EÚ) 2019/773, pokiaľ ide o dátumy uplatňovania po predĺžení lehoty na transpozíciu smernice Európskeho parlamentu a Rady (EÚ) 2016/797 (Text s významom pre EHP)

text:
                  15.6.2020

                  SK

                  Úradný vestník Európskej únie

                  L 188/4

         VYKONÁVACIE NARIADENIE KOMISIE (EÚ) 2020/778,
         z 12. júna 2020,
         ktorým sa mení vykonávacie nariadenie (EÚ) 2019/773, pokiaľ ide o dátumy uplatňovania po predĺžení lehoty na transpozíciu smernice Európskeho parlamentu a Rady (EÚ) 2016/797
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (1), a najmä na jej článok 5 ods. 11,
         keďže:

                     (1)

                     Smernica (EÚ) 2016/797 bola zmenená smernicou (EÚ) 2020/700 (2) s cieľom umožniť členským štátom predĺženie lehoty na to, aby uviedli do účinnosti vnútroštátne zákony, iné právne predpisy a správne opatrenia potrebné na dosiahnutie súladu s ustanoveniami uvedenými v článku 57 ods. 1 smernice (EÚ) 2016/797.

                     (2)

                     Pokiaľ ide o členské štáty, ktoré oznámili Železničnej agentúre Európskej únie (ďalej len „agentúra“) a Komisii svoj zámer predĺžiť lehotu na transpozíciu smernice (EÚ) 2016/797 v súlade s jej článkom 57 ods. 2a, uplatňovanie niektorých ustanovení vykonávacieho nariadenia Komisie (EÚ) 2019/773 (3) by sa malo odložiť do 31. októbra 2020.

                     (3)

                     Pre opatrenia v nadväznosti na pandémiu COVID-19 nebolo možné vykonať podľa plánu činnosti spojené s elimináciou vnútroštátnych pravidiel o koncovej návesti nákladného vlaku. Členské štáty by mali dostať ďalšie tri mesiace na to, aby Komisii podali správy o svojom používaní odrazových dosiek uvedených v bode 4.2.2.1.3.2 prílohy k vykonávaciemu nariadeniu (EÚ) 2019/773. Lehota na revíziu špecifikácií s cieľom zosúladiť požiadavky na koncovú návesť nákladného vlaku pre celú Úniu by sa mala náležite prispôsobiť.

                     (4)

                     Vykonávacie nariadenie (EÚ) 2019/773 by sa preto malo zodpovedajúcim spôsobom zmeniť.

                     (5)

                     Opatrenia stanovené v tomto nariadení sú v súlade so stanoviskom výboru uvedeného v článku 51 ods. 1 smernice (EÚ) 2016/797.

                     (6)

                     S cieľom zabezpečiť účinnosť opatrení uvedených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,

               PRIJALA TOTO NARIADENIE:

            Článok 1
            Vykonávacie nariadenie (EÚ) 2019/773 sa mení takto:

                        1.

                        V článku 6 sa piaty pododsek nahrádza takto:
                        „V členských štátoch, ktoré predložili agentúre a Komisii oznámenie v súlade s článkom 57 ods. 2 smernice (EÚ) 2016/797 a ktoré nepredložili agentúre a Komisii oznámenie v súlade s článkom 57 ods. 2a smernice (EÚ) 2016/797, sa oddiel 4.2.2.5 a dodatok D1 prílohy k tomuto nariadeniu uplatňujú od 16. júna 2020.
                        Oddiel 4.2.2.5 a dodatok D1 prílohy k tomuto nariadeniu sa uplatňujú od 31. októbra 2020 v tých členských štátoch, ktoré predložili agentúre a Komisii oznámenie v súlade s článkom 57 ods. 2a smernice (EÚ) 2016/797.“

                        2.

                        V bode 4.2.2.1.3.2 prílohy sa v pododseku za nadpisom „Správy:“ dátum „30. septembra 2020“ nahrádza dátumom „31. decembra 2020“.

                        3.

                        V bode 4.2.2.1.3.2 prílohy sa v pododseku za nadpisom „Postupné ukončovanie:“ dátum „31. marca 2021“ nahrádza dátumom „30. júna 2021“.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. júna 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 138, 26.5.2016, s. 44.

            (2)  Smernica Európskeho parlamentu a Rady (EÚ) 2020/700 z 25. mája 2020, ktorou sa menia smernice (EÚ) 2016/797 a (EÚ) 2016/798, pokiaľ ide o predĺženie lehôt určených na ich transpozíciu (Ú. v. EÚ L 165, 27.5.2020, s. 27).

            (3)  Vykonávacie nariadenie Komisie (EÚ) 2019/773 zo 16. mája 2019 o technickej špecifikácii interoperability týkajúcej sa subsystému „prevádzka a riadenie dopravy“ železničného systému v Európskej únii, ktorým sa zrušuje rozhodnutie 2012/757/EÚ (Ú. v. EÚ L 139I, 27.5.2019, s. 5).


title: Vykonávacie nariadenie Komisie (EÚ) 2020/781 z 12. júna 2020, ktorým sa mení vykonávacie nariadenie (EÚ) 2018/545, pokiaľ ide o dátumy uplatňovania a určité prechodné ustanovenia v nadväznosti na predĺženie lehoty na transpozíciu smernice Európskeho parlamentu a Rady (EÚ) 2016/797 (Text s významom pre EHP)

text:
                  15.6.2020

                  SK

                  Úradný vestník Európskej únie

                  L 188/11

         VYKONÁVACIE NARIADENIE KOMISIE (EÚ) 2020/781
         z 12. júna 2020,
         ktorým sa mení vykonávacie nariadenie (EÚ) 2018/545, pokiaľ ide o dátumy uplatňovania a určité prechodné ustanovenia v nadväznosti na predĺženie lehoty na transpozíciu smernice Európskeho parlamentu a Rady (EÚ) 2016/797
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (1), a najmä na jej článok 21 ods. 9,
         keďže:

                     (1)

                     Smernica (EÚ) 2016/797 bola zmenená smernicou (EÚ) 2020/700 (2) s cieľom umožniť členským štátom predĺženie lehoty na to, aby uviedli do účinnosti vnútroštátne zákony, iné právne predpisy a správne opatrenia potrebné na dosiahnutie súladu s ustanoveniami uvedenými v článku 57 ods. 1 smernice (EÚ) 2016/797.

                     (2)

                     Posudzovanie žiadostí o povolenia pre typ vozidla alebo o povolenia pre vozidlá, pokiaľ ide o uvádzanie na trh, v súlade so smernicou Európskeho parlamentu a Rady 2008/57/ES (3), pri ktorých mali byť príslušné povolenia vydané pred 16. júnom 2020, sa môže pre pandémiu COVID-19 omeškať. Preto by v členských štátoch, ktoré poskytli agentúre a Komisii oznámenie v súlade s článkom 57 ods. 2 smernice (EÚ) 2016/797 a v ktorých sa má smernica (EÚ) 2016/797 uplatňovať od 16. júna 2020, mal vnútroštátny bezpečnostný orgán (ďalej len „NSA“) na žiadosť žiadateľa pokračovať v posudzovaní aj po uvedenom dátume. NSA by mali dokončiť dané posudzovanie a vydať povolenia do 30. októbra 2020.

                     (3)

                     Pokiaľ ide o členské štáty, ktoré oznámili Železničnej agentúre Európskej únie (ďalej len „agentúra“) a Komisii svoj zámer predĺžiť lehotu na transpozíciu smernice (EÚ) 2016/797 v súlade s jej článkom 57 ods. 2a, uplatňovanie niektorých ustanovení vykonávacieho nariadenia Komisie (EÚ) 2018/545 (4) by sa malo odložiť a uplatňovať by sa mali od 31. októbra 2020. Prechodné ustanovenia stanovené vo vykonávacom nariadení (EÚ) 2018/545 by sa takisto mali upraviť.

                     (4)

                     Žiadatelia už možno vypracovali žiadosti v súlade s vykonávacím nariadením (EÚ) 2018/545, aby dodržali aktuálnu lehotu na predkladanie žiadostí. Na účely smernice 2008/57/ES aj smernice (EÚ) 2016/797 majú vozidlá spĺňať technické špecifikácie interoperability a príslušné vnútroštátne predpisy, ako aj základné požiadavky. Žiadosti vypracované v súlade s vykonávacím nariadením (EÚ) 2018/545 by mali zahŕňať všetky doklady potrebné buď na uvedenie vozidiel do prevádzky podľa smernice 2008/57/ES, alebo na uvedenie vozidiel na trh podľa smernice (EÚ) 2016/797. Žiadateľom by sa preto malo umožniť, aby vnútroštátnym bezpečnostným orgánom v členských štátoch, ktoré poskytli agentúre a Komisii oznámenie v súlade s článkom 57 ods. 2a smernice (EÚ) 2016/797, predkladali žiadosti so zoznamom dokladov v súlade s vykonávacím nariadením Komisie (EÚ) 2018/545. Vnútroštátne bezpečnostné orgány by tieto žiadosti mali akceptovať a nemali by požadovať ich prepracovanie.

                     (5)

                     Vykonávacie nariadenie (EÚ) 2018/545 by sa preto malo zodpovedajúcim spôsobom zmeniť.

                     (6)

                     Opatrenia stanovené v tomto nariadení sú v súlade so stanoviskom výboru uvedeného v článku 51 ods. 1 smernice (EÚ) 2016/797.

                     (7)

                     S cieľom zabezpečiť účinnosť opatrení uvedených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,

               PRIJALA TOTO NARIADENIE:

            Článok 1
            Vykonávacie nariadenie (EÚ) 2018/545 sa mení takto:

                        1.

                        V článku 2 sa bod 17 nahrádza takto:

                                    „17.

                                    „príslušný dátum“ je 16. jún 2019 v prípade tých členských štátov, ktoré agentúre a Komisii neoznámili v súlade s článkom 57 ods. 2 smernice (EÚ) 2016/797, že predĺžili lehotu na transpozíciu uvedenej smernice. Je to 16. jún 2020 v prípade tých členských štátov, ktoré agentúre a Komisii oznámili v súlade s článkom 57 ods. 2 smernice (EÚ) 2016/797, že predĺžili lehotu na transpozíciu uvedenej smernice, a neposkytli agentúre a Komisii oznámenie v súlade s článkom 57 ods. 2a smernice (EÚ) 2016/797. Je to 31. október 2020 v prípade tých členských štátov, ktoré agentúre a Komisii oznámili v súlade s článkom 57 ods. 2a smernice (EÚ) 2016/797, že predĺžili lehotu na transpozíciu uvedenej smernice.“;

                        2.

                        Článok 55 sa mení takto:

                                    a)

                                    Vkladá sa tento odsek 4a:

                                       „4a.   Bez toho, aby boli dotknuté odseky 1 až 4, v členských štátoch, ktoré poskytli agentúre a Komisii oznámenie v súlade s článkom 57 ods. 2 smernice (EÚ) 2016/797 a v ktorých sa smernica (EÚ) 2016/797 uplatňuje od 16. júna 2020, musí vnútroštátny bezpečnostný orgán na žiadosť žiadateľa naďalej vykonávať posudzovanie žiadostí o povolenia pre typ vozidla a/alebo o povolenia pre vozidlo, pokiaľ ide o uvádzanie na trh, v súlade so smernicou 2008/57/ES po 16. júni 2020 za predpokladu, že vydá povolenie pre typ vozidla a/alebo povolenie pre vozidlo pred 30. októbrom 2020.
                                       Pokiaľ vnútroštátny bezpečnostný orgán uzná, že nebude schopný vydať povolenie pre typ vozidla a/alebo povolenie pre vozidlo pred 30. októbrom 2020, okamžite o tom informuje žiadateľa a agentúru a uplatňujú sa odseky 2 až 4. “;

                                    b)

                                    Vkladá sa tento odsek 5a:

                                       „5a.   Povolenie pre vozidlo a/alebo povolenie pre typ vozidla vydané agentúrou v období od 16. júna 2020 do 30. októbra 2020 sa nevzťahuje na sieť alebo siete v ktoromkoľvek z členských štátov, ktoré predložili agentúre a Komisii oznámenie v súlade s článkom 57 ods. 2a smernice (EÚ) 2016/797. Orgány NSA členských štátov, ktoré takéto oznámenie predložili:

                                                   a)

                                                   považujú povolenie pre typ vozidla vydané agentúrou za rovnocenné povoleniu pre typy vozidiel vydanému v súlade s článkom 26 smernice 2008/57/ES a na daný typ vozidla uplatňujú článok 26 ods. 3 smernice 2008/57/ES;

                                                   b)

                                                   akceptujú povolenie pre vozidlo vydané agentúrou ako rovnocenné prvému povoleniu vydanému v súlade s článkom 22 alebo 24 smernice 2008/57/ES a vydávajú dodatočné povolenie v súlade s článkom 23 alebo 25 smernice 2008/57/ES.“;

                                    c)

                                    Odsek 6 sa nahrádza takto:

                                       „6.   V prípadoch podľa odseku 2 písm. a) a odsekov 5 a 5a orgán NSA spolupracuje s agentúrou a koordinuje s ňou posudzovanie prvkov stanovených v článku 21 ods. 5 písm. a) smernice (EÚ) 2016/797.“;

                                    d)

                                    Dopĺňa sa tento odsek 7a:

                                       „7a.   Členské štáty, ktoré predložili agentúre a Komisii oznámenie v súlade s článkom 57 ods. 2a smernice (EÚ) 2016/797, považujú nákladné vozne, ktoré sú v súlade s odsekom 7.1.2 prílohy k nariadeniu (EÚ) č. 321/2013 o špecifikáciách TSI pre nákladné vozne a ktoré majú povolenie pre vozidlo, pokiaľ ide o uvedenie na trh, v období od 16. júna 2020 do 30. októbra 2020 za vozidlá s povolením na uvedenie do prevádzky na účely smernice 2008/57/ES.“;

                                    e)

                                    Dopĺňa sa nový odsek 8:

                                       „8.   Od 16. júna 2020 do 30. októbra 2020 v členských štátoch, ktoré predložili agentúre a Komisii oznámenie v súlade s článkom 57 ods. 2a smernice (EÚ) 2016/797, môžu žiadatelia o povolenie na uvedenie vozidla do prevádzky alebo o povolenie pre typ vozidla na účely smernice 2008/57/ES vnútroštátnemu bezpečnostnému orgánu predložiť spis k danému vozidlu alebo typu vozidla zostavený v súlade s článkom 29 ods. 1 a článkom 30 ods. 1, ktorý zodpovedá prílohe I.
                                       Orgány NSA akceptujú žiadosti o povolenie na uvedenie vozidla do prevádzky alebo povolenie pre typ vozidla v súlade s týmto nariadením na účely smernice 2008/57/ES.“

                        3.

                        V článku 56 sa druhý pododsek nahrádza takto:
                        „Uplatňuje sa od 16. júna 2019 v členských štátoch, ktoré neposkytli agentúre a Komisii oznámenie v súlade s článkom 57 ods. 2 smernice (EÚ) 2016/797.
                        Uplatňuje sa od 16. júna 2020 v členských štátoch, ktoré poskytli agentúre a Komisii oznámenie v súlade s článkom 57 ods. 2 smernice (EÚ) 2016/797 a neposkytli agentúre a Komisii oznámenie v súlade s článkom 57 ods. 2a smernice (EÚ) 2016/797.
                        Článok 55 ods. 5a a 7a sa uplatňujú vo všetkých členských štátoch od 16. júna 2020.
                        Článok 55 ods. 8 sa uplatňuje od 16. júna 2020 v členských štátoch, ktoré poskytli agentúre a Komisii oznámenie v súlade s článkom 57 ods. 2a smernice (EÚ) 2016/797.
                        Od 31. októbra 2020 sa toto nariadenie uplatňuje vo všetkých členských štátoch.“.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. júna 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 138, 26.5.2016, s. 44.

            (2)  Smernica Európskeho parlamentu a Rady (EÚ) 2020/700 z 25. mája 2020, ktorou sa menia smernice (EÚ) 2016/797 a (EÚ) 2016/798, pokiaľ ide o predĺženie lehôt určených na ich transpozíciu (Ú. v. EÚ L 165, 27.5.2020, s. 27).

            (3)  Smernica Európskeho parlamentu a Rady 2008/57/ES zo 17. júna 2008 o interoperabilite systému železníc v Spoločenstve (Ú. v. EÚ L 191, 18.7.2008, s. 1).

            (4)  Vykonávacie nariadenie Komisie (EÚ) 2018/545 zo 4. apríla 2018, ktorým sa stanovujú praktické dojednania týkajúce sa postupu vydávania povolení pre železničné vozidlá a povolení pre typ železničných vozidiel podľa smernice Európskeho parlamentu a Rady (EÚ) 2016/797 (Ú. v. EÚ L 90, 6.4.2018, s. 66).


title: Vykonávacie nariadenie Komisie (EÚ) 2020/863 z 22. júna 2020, ktorým sa opravuje nemecké znenie vykonávacieho nariadenia (EÚ) č. 404/2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva

text:
                  24.6.2020

                  SK

                  Úradný vestník Európskej únie

                  L 200/1

         VYKONÁVACIE NARIADENIE KOMISIE (EÚ) 2020/863
         z 22. júna 2020,
         ktorým sa opravuje nemecké znenie vykonávacieho nariadenia (EÚ) č. 404/2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 92 ods. 5,
         keďže:

                     (1)

                     Nemecké znenie vykonávacieho nariadenia Komisie (EÚ) č. 404/2011 (2) obsahuje chybu v riadku č. 5 tabuľky v prílohe XXX, ktorá sa týka závažných porušení v prípade nesplnenia povinnosti vylodiť ryby, ktoré nedosahujú predpísanú veľkosť.

                     (2)

                     Nemecké znenie vykonávacieho nariadenia (EÚ) č. 404/2011 by sa preto malo zodpovedajúcim spôsobom opraviť. Ostatných jazykových znení sa táto oprava netýka.

                     (3)

                     Opatrenia stanovené v tomto nariadení sú v súlade so stanoviskom Výboru pre rybolov a akvakultúru,

               PRIJALA TOTO NARIADENIE:

            Článok 1

               (netýka sa slovenského znenia)

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. júna 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 343, 22.12.2009, s. 1.

            (2)  Vykonávacie nariadenie Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (Ú. v. EÚ L 112, 30.4.2011, s. 1).


title: Vykonávacie nariadenie Komisie (EÚ) 2020/1120 z 23. júla 2020, ktorým sa názvu „Adamclisi“ (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013

text:
                  30.7.2020

                  SK

                  Úradný vestník Európskej únie

                  L 245/1

         VYKONÁVACIE NARIADENIE KOMISIE (EÚ) 2020/1120
         z 23. júla 2020,
         ktorým sa názvu „Adamclisi“ (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
         keďže:

                     (1)

                     Komisia v súlade s článkom 97 ods. 2 a 3 nariadenia (EÚ) č. 1308/2013 preskúmala žiadosť Rumunska o zápis názvu „Adamclisi“ do registra a uverejnila ju v Úradnom vestníku Európskej únie (2).

                     (2)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (3)

                     V súlade s článkom 99 nariadenia (EÚ) č. 1308/2013 by mal byť názov „Adamclisi“ chránený a zapísaný do registra uvedeného v článku 104 daného nariadenia.

                     (4)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Týmto sa udeľuje ochrana názvu „Adamclisi“ (CHOP).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. júla 2020

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 51, 14.2.2020, s. 46.


title: Vykonávacie nariadenie Komisie (EÚ) 2020/1121 z 29. júla 2020 o zhromažďovaní a spoločnom využívaní štatistických údajov o používateľoch a spätnej väzby od používateľov o službách jednotnej digitálnej brány v súlade s nariadením Európskeho parlamentu a Rady (EÚ) 2018/1724 (Text s významom pre EHP)

text:
                  30.7.2020

                  SK

                  Úradný vestník Európskej únie

                  L 245/3

         VYKONÁVACIE NARIADENIE KOMISIE (EÚ) 2020/1121
         z 29. júla 2020
         o zhromažďovaní a spoločnom využívaní štatistických údajov o používateľoch a spätnej väzby od používateľov o službách jednotnej digitálnej brány v súlade s nariadením Európskeho parlamentu a Rady (EÚ) 2018/1724
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1724 z 2. októbra 2018 o zriadení jednotnej digitálnej brány na poskytovanie prístupu k informáciám, postupom a asistenčným službám a službám riešenia problémov a o zmene nariadenia (EÚ) č. 1024/2012 (1), a najmä na jeho článok 24 ods. 4 a článok 25 ods. 5,
         keďže:

                     (1)

                     V článku 24 nariadenia (EÚ) 2018/1724 sa vyžaduje, aby príslušné orgány členských štátov a Komisia zabezpečili zhromažďovanie štatistických údajov o návštevách používateľov jednotnej digitálnej brány zriadenej podľa článku 2 ods. 1 uvedeného nariadenia (ďalej len „brána“), ako aj o návštevách používateľov webových stránok, na ktoré brána prepája. Od príslušných orgánov, poskytovateľov asistenčných služieb alebo služieb riešenia problémov uvedených v článku 7 ods. 3 nariadenia (EÚ) 2018/1724 a od Komisie sa vyžaduje, aby zhromažďovali a v súhrnnej podobe si navzájom vymieňali údaje o počte, pôvode a predmete žiadostí o asistenčné služby a služby riešenia problémov, ako aj o príslušnom čase potrebnom na vypracovanie odpovede.

                     (2)

                     V článku 25 nariadenia (EÚ) 2018/1724 sa vyžaduje, aby Komisia poskytla používateľom brány nástroj spätnej väzby, ktorý im umožní anonymne sa vyjadriť ku kvalite a dostupnosti služieb poskytovaných prostredníctvom brány, informácií poskytnutých jej prostredníctvom a spoločného používateľského rozhrania. Od Komisie sa ďalej vyžaduje, aby zabezpečia, že používatelia budú mať prístup k tomuto nástroju zo všetkých webových stránok, ktoré sú súčasťou brány. Rovnaká povinnosť sa vzťahuje aj na príslušné orgány, pokiaľ už nemajú na svojich webových stránkach k dispozícii iný nástroj spätnej väzby od používateľov s podobnými funkciami.

                     (3)

                     Metóda a pravidlá zhromažďovania a spoločného využívania štatistických údajov o používateľoch a spätnej väzby od používateľov sú spojené do jedného vykonávacieho aktu, pretože dotknuté údaje sa budú zhromažďovať a sprístupňovať prostredníctvom spoločného ovládacieho panelu a spoločného úložiska údajov. Národní koordinátori budú spoločne s Komisiou využívať tieto údaje na monitorovanie toho, či služby poskytované prostredníctvom brány spĺňajú kritériá kvality, a na zlepšovanie funkčnosti jednotnej digitálnej brány.

                     (4)

                     Aby sa mohli zhromažďovať štatistické údaje o používateľoch a spätná väzba od používateľov, ktoré sú porovnateľné a použiteľné na účely stanovené v nariadení (EÚ) 2018/1724, a aby sa uľahčilo priradenie údajov k súvisiacej službe, je potrebné špecifikovať kontextové údaje, ktoré sa musia sprístupniť spolu so štatistickými údajmi o používateľoch a spätnou väzbou od používateľov. Tieto kontextové údaje by mali zahŕňať URL a informácie o obsahu príslušnej webovej stránky. Poskytovatelia služieb by mali tieto informácie uvádzať ako tagy v metaúdajoch webových stránok alebo ich priamo vkladať do úložiska odkazov. Komisia by mala používať nástroj na automatické vyhľadávanie informácií o tagoch z webových stránok. Na tento účel by informácie o tagoch mali byť štruktúrované a usporiadané tak, aby ich nástroj rozoznával.

                     (5)

                     S cieľom uľahčiť zhromažďovanie štatistických údajov o používateľoch, ktoré sa týkajú návštev používateľov na webových stránkach prístupných prostredníctvom brány, v súlade s článkom 24 nariadenia (EÚ) 2018/1724 by sa takéto štatistické údaje mali automaticky zhromažďovať prostredníctvom nástrojov na analýzu webových údajov a pravidelne automaticky prenášať do spoločného úložiska údajov.

                     (6)

                     V prípadoch, keď sú potrebné ďalšie technické objasnenia na zabezpečenie interoperability medzi vnútroštátnymi riešeniami IKT a spoločnými IT nástrojmi, by Komisia mala poskytnúť takéto objasnenia po konzultácii s koordinačnou skupinou pre bránu. Koordinačná skupina pre bránu by mala rokovať o konkrétnych prevádzkových opatreniach potrebných na zhromažďovanie a prenos údajov od asistenčných služieb a služieb riešenia problémov, ako aj o podrobných otázkach do dotazníkov.

                     (7)

                     V nariadení (EÚ) 2018/1724 sa pre digitalizáciu postupov uvedených v prílohe II k uvedenému nariadeniu stanovuje neskoršia lehota, a to 12. december 2023. Štatistické údaje o používateľoch a spätná väzba od používateľov, ktoré sa týkajú takýchto postupov, by sa preto mali pred 12. decembrom 2023 zhromažďovať len v súvislosti s webovými stránkami, na ktorých je uverejnené vysvetlenie postupu.

                     (8)

                     V nariadení (EÚ) 2018/1724 sa pre poskytnutie informácií, vysvetlení a pokynov zo strany orgánov miestnej samosprávy stanovuje neskoršia lehota, a to 12. december 2022. Požiadavky stanovené v tomto nariadení by sa preto mali pred 12. decembrom 2022 uplatňovať len na webové stránky na úrovni miestnej samosprávy, ktoré boli oznámené do úložiska odkazov pred týmto termínom.

                     (9)

                     Keďže na spracovanie prípadov sa používajú rôzne systémy, malo by sa umožniť automatické aj manuálne zhromažďovanie kategórií štatistických údajov uvedených v článku 24 ods. 2 nariadenia (EÚ) 2018/1724.

                     (10)

                     Jednotná digitálna brána má uľahčiť občanom a podnikom uplatňovanie ich práv na jednotnom trhu tak, že im poskytne používateľsky ústretový prístup k informáciám o právach a pravidlách, ktoré sa uplatňujú na cezhraničné činnosti. Na pochopenie konkrétnych potrieb a záujmov cezhraničných používateľov by sa mali zhromažďovať štatistické údaje týkajúce sa využívania služieb poskytovaných prostredníctvom brány týmito používateľmi, ako napríklad štatistické údaje o krajinách, z ktorých používatelia navštevujú webové stránky brány, a počet cezhraničných používateľov, ktorí sa obracajú na asistenčné služby a služby riešenia problémov brány so žiadosťami o pomoc.

                     (11)

                     Poskytovatelia asistenčných služieb a služieb riešenia problémov vymedzených v tomto nariadení by mali zhromažďovať počet žiadostí, ktoré sa týkajú práv, povinností, pravidiel a postupov stanovených v právnych predpisoch Únie a vnútroštátnych právnych predpisoch uplatniteľných na používateľov, ktorí uplatňujú alebo majú v úmysle uplatňovať svoje práva vyplývajúce z práva Únie v oblasti vnútorného trhu, v oblastiach informácií uvedených v prílohe I k nariadeniu (EÚ) 2018/1724. Ak asistenčná služba a služba riešenia problémov dostane žiadosti, ktoré nepatria do rozsahu pôsobnosti nariadenia (EÚ) 2018/1724, mala by v rámci možností rozlišovať medzi takýmito žiadosťami a žiadosťami, na ktoré sa vzťahuje uvedené nariadenie.

                     (12)

                     Ak asistenčné služby a služby riešenia problémov už zhromažďujú štatistické údaje na základe existujúceho práva Únie alebo na základe dohôd s Komisiou, poskytovatelia asistenčných služieb a služieb riešenia problémov alebo prevádzkovatelia sietí by mali zabezpečiť, aby sa štatistické údaje, ktoré sa majú sledovať v súlade s nariadením (EÚ) 2018/1724, zhromažďovali a prenášali do spoločného úložiska údajov.

                     (13)

                     Poskytovatelia služieb by mali používateľom umožniť, aby svoju spätnú väzbu poskytovali na všetkých webových stránkach, ktoré sú súčasťou brány, bez ohľadu na to, či používatelia navštívili tieto stránky zo spoločného používateľského rozhrania uvedeného v článku 2 ods. 1 nariadenia (EÚ) 2018/1724, alebo prostredníctvom akéhokoľvek webového portálu alebo vyhľadávača.

                     (14)

                     Aby sa zabezpečila porovnateľnosť spätnej väzby, treba zaviesť spoločné pravidlá na prenos spätnej väzby od používateľov o službách poskytovaných prostredníctvom brány do spoločného úložiska údajov. Poskytovatelia služieb by okrem toho mali zmapovať otázky v rámci spätnej väzby a ratingy používané vo vlastných nástrojoch spätnej väzby a previazať ich s otázkami a ratingmi, ktoré sú uvedené v spoločnom nástroji spätnej väzby od používateľov, alebo prípadne svoje otázky a ratingy prispôsobiť. Poskytovatelia služieb by nemali mať povinnosť zahrnúť odkaz na dotazník s podrobnými otázkami, ak ich alternatívne nástroje spätnej väzby už obsahujú podobné otázky. V takýchto prípadoch by mali tieto otázky tiež mapovať a upraviť podľa otázok v podrobnom dotazníku, ktorý je súčasťou spoločného nástroja spätnej väzby od používateľov.

                     (15)

                     Používatelia by mali mať možnosť poskytnúť spätnú väzbu týkajúcu sa používateľskej ústretovosti informácií o postupoch a jednoduchosti používania online postupov uvedených v článku 2 ods. 2 písm. b) nariadenia (EÚ) 2018/1724 a spoločného používateľského rozhrania uvedeného v článku 2 ods. 1 uvedeného nariadenia. Poskytovatelia služieb by mali mať možnosť rozhodnúť o najvhodnejšom čase a mieste na vyzvanie používateľov postupov, aby poskytli spätnú väzbu. Môžu sa rozhodnúť, že odkaz na nástroj spätnej väzby uvedú na webovej stránke, na ktorej sa môže začať postup, v potvrdení o prijatí žiadosti, vo výsledku postupu, ak sa zobrazí používateľom hneď po podaní žiadosti, alebo na webovej stránke s online informáciami o postupe. V prípade existencie dvoch výziev na poskytnutie spätnej väzby na jednej webovej stránke: jedna o kvalite a dostupnosti postupu a druhá o informáciách o danom postupe uvedených na tejto webovej stránke, mal by sa jasne vysvetliť účel poskytnutia spätnej väzby v súvislosti s oboma otázkami, aby používateľ nebol zmätený.

                     (16)

                     V prípade asistenčných služieb a služieb riešenia problémov vymenovaných na zozname v prílohe III a uvedených v článku 7 nariadenia (EÚ) 2018/1724 by sa výzva na poskytnutie spätnej väzby mala zasielať používateľom, ktorých možno kontaktovať digitálnymi prostriedkami okamžite po poskytnutí služby. Ak si povaha služby vyžaduje istý čas, aby sa navrhnuté riešenie alebo poradenstvo uplatnili praxi, služby by mali mať možnosť zaslať výzvu na poskytnutie spätnej väzby krátko po poskytnutí konečnej odpovede na žiadosť, aby mohol používateľ overiť, či sa riešenie alebo poradenstvo osvedčilo v praxi.

                     (17)

                     Pri zhromažďovaní a výmene štatistických údajov o používateľoch a spätnej väzby od používateľov podľa tohto nariadenia by sa nemali spracúvať osobné údaje (2) občanov a podnikov využívajúcich služby ponúkané ako súčasť brány. Spoločný nástroj spätnej väzby od používateľov by mal používateľov upozorniť, aby neposkytovali žiadne osobné údaje vo voľnom textovom poli.

                     (18)

                     Rozhodnutie Komisie (EÚ, Euratom) 2017/46 (3) sa vzťahuje na spoločný nástroj spätnej väzby od používateľov, prepájaciu službu umožňujúcu prenos spätnej väzby od používateľov, keď sa používa alternatívny nástroj spätnej väzby od používateľov, a na spoločné úložisko údajov.

                     (19)

                     Článok 24 ods. 1, ods. 2 a ods. 3 a článok 25 ods. 1 až 4 nariadenia (EÚ) 2018/1724 sa uplatňujú od 12. decembra 2020, preto by sa aj požiadavky uvedené v tomto nariadení mali uplatňovať od tohto dátumu.

                     (20)

                     Opatrenia stanovené v tomto nariadení sú v súlade so stanoviskom Výboru pre jednotnú digitálna bránu,

               PRIJALA TOTO NARIADENIE:

            KAPITOLA I

            Všeobecné ustanovenia

            Článok 1
            Vymedzenie pojmov
            Na účely tohto nariadenia sa uplatňuje toto vymedzenie pojmov:

                        1.

                        „spoločný nástroj spätnej väzby od používateľov“ je nástroj spätnej väzby poskytnutý Komisiou podľa článku 25 ods. 1 nariadenia (EÚ) 2018/1724;

                        2.

                        „alternatívny nástroj spätnej väzby od používateľov“ je akýkoľvek iný nástroj spätnej väzby, ktorý má podobné funkcie ako spoločný nástroj spätnej väzby od používateľov a je dostupný na webových stránkach príslušného orgánu na účely monitorovania kvality služieb, ako sa uvádza v článku 25 ods. 4 nariadenia (EÚ) 2018/1724, alebo je k dispozícii pre používateľov asistenčných služieb a služieb riešenia problémov vymenovaných na zozname v prílohe III a uvedených v článku 7 nariadenia (EÚ) 2018/1724;

                        3.

                        „spoločný ovládací panel“ je rozhranie zabezpečujúce prístup poskytovateľom služieb k funkciám riadenia brány vrátane prístupu k úložisku odkazov, ako je stanovené v článku 19 nariadenia (EÚ) 2018/1724;

                        4.

                        „spoločné úložisko údajov“ je nástroj správy údajov prepojený so spoločným ovládacím panelom, ktorý umožňuje zhromažďovanie, ukladanie, zdieľanie, analýzu a zobrazovanie štatistických údajov o používateľoch a spätnej väzby od používateľov, ktoré boli zhromaždené v súlade s článkami 24 a 25 nariadenia (EÚ) 2018/1724;

                        5.

                        „poskytovatelia služieb“ sú všetky tieto subjekty:

                                    a)

                                    príslušné orgány v zmysle článku 3 bodu 4 nariadenia (EÚ) 2018/1724;

                                    b)

                                    Komisia a orgány, úrady a agentúry Únie poskytujúce informácie, postupy a asistenčné služby alebo služby riešenia problémov, na ktoré sa vzťahuje nariadenie (EÚ) 2018/1724;

                                    c)

                                    poskytovatelia asistenčných služieb a služieb riešenia problémov podľa článku 7 ods. 3 nariadenia (EÚ) 2018/1724;

                        6.

                        „prevádzkovateľ siete“ je Komisia a orgány, úrady a agentúry Únie alebo subjekt zodpovedný za koordináciu práce asistenčných služieb a služieb riešenia problémov vykonávajúci podobné úlohy vo všetkých alebo vo väčšine členských štátov.

            Článok 2
            Kontextové údaje

               1.   Poskytovatelia služieb spolu so štatistickými údajmi o používateľoch a údajmi o spätnej väzbe od používateľov, ktoré súvisia s informačnými webovými stránkami prepojenými s bránou, prenášajú aj URL webovej stránky, ktorej sa štatistické údaje o používateľoch alebo spätná väzba od používateľov týkajú.

               2.   Poskytovatelia služieb zabezpečia, aby kontextové údaje vrátane opisných prvkov umožňujúcich identifikáciu obsahu, webovej stránky, na ktorú sa vzťahuje URL, boli poskytované takto:

                           a)

                           ako súčasť metaúdajov všetkých stránok, ktoré sú súčasťou brány, štruktúrované a formátované takým spôsobom, aby ich nástroj uvedený v odseku 4 dokázal rozoznať; alebo

                           b)

                           priamo do úložiska odkazov spolu s príslušnou URL.

               3.   Opisné prvky uvedené v odseku 2 pozostávajú z nasledujúcich ukazovateľov, ktoré sa priraďujú k jednotlivým druhom stránok uvedeným v prílohe I:

                           a)

                           členský štát;

                           b)

                           regionálny alebo miestny ukazovateľ, ak sa poskytované informácie uplatňujú len na regionálnej alebo miestnej úrovni;

                           c)

                           jazyk, v ktorom sú informácie uvedené na stránke;

                           d)

                           označenie, že stránka je súčasťou brány;

                           e)

                           druh služby alebo služieb, na ktoré sa vzťahuje daná stránka: informácie, postup alebo asistenčná služba a služba riešenia problémov;

                           f)

                           údaj, o ktorú z tém uvedených v prílohe I k nariadeniu (EÚ) 2018/1724 alebo o ktorú asistenčnú službu a službu riešenia problémov, uvedenú v prílohe III k uvedenému nariadeniu alebo zahrnutú do brány v súlade s článkom 7 uvedeného nariadenia ide.

               4.   Komisia poskytne nástroj na vyhľadávanie informácií z tagov priamo z webových stránok, ktoré sú súčasťou brány, na účely uchovávania v spoločnom úložisku údajov spolu s príslušnými URL.

            KAPITOLA II

            Štatistické údaje

            Článok 3
            Zhromažďovanie a prenos štatistických údajov týkajúcich sa informačných služieb

               1.   Všetci poskytovatelia služieb musia za všetky webové stránky poskytujúce informácie o pravidlách a povinnostiach, postupoch a o asistenčných službách a službách riešenia problémov, ktoré sú súčasťou brány a za ktoré sú zodpovední, zhromažďovať a prenášať údaje o počte zobrazení stránok počas vykazovaného obdobia, rozčlenené podľa:

                           a)

                           krajín, z ktorých používatelia navštevujú webovú stránku;

                           b)

                           druhu zariadení používaných na návštevu webovej stránky.

               2.   Poskytovatelia služieb zabezpečia, aby nástroj na analýzu webových údajov, ktorý sa používa na zhromažďovanie štatistických údajov uvedených v odseku 1, spĺňal technické požiadavky interoperability uvedené v prílohe II s cieľom umožniť automatický prenos štatistických údajov do spoločného úložiska údajov.

               3.   Poskytovatelia služieb prenášajú štatistické údaje uvedené v odseku 1 spolu s URL webových stránok, ktorých sa štatistické údaje týkajú, do spoločného úložiska údajov raz za mesiac s použitím aplikačného programovacieho rozhrania vyvinutého Komisiou.

               4.   Poskytovateľ služieb, ktorý sa pokúsil preniesť štatistické údaje do spoločného úložiska údajov podľa odseku 3, dostane automatické potvrdenie o úspešnom prenose alebo upozornenie, že prenos nebol úspešný.

            Článok 4
            Zhromažďovanie, agregácia a prenos štatistických údajov týkajúcich sa asistenčných služieb a služieb riešenia problémov

               1.   Na účely tejto kapitoly žiadosť o asistenčnú službu a službu riešenia problémov je každá žiadosť predložená prostredníctvom online formulára, e-mailu alebo akéhokoľvek iného komunikačného prostriedku. Ak poskytovatelia asistenčných služieb a služieb riešenia problémov alebo prevádzkovatelia sietí rozhodnú, že nie je možné zahrnúť štatistické údaje o žiadostiach prijatých na základe telefonátov, online chatov alebo osobných návštev, informujú o tom Komisiu.

               2.   Poskytovatelia asistenčných služieb a služieb riešenia problémov alebo prevádzkovatelia sietí oznamujú počet žiadostí do spoločného úložiska údajov podľa tohto členenia:

                           a)

                           žiadosti od občanov alebo podnikov;

                           b)

                           žiadosti od cezhraničných používateľov alebo od vnútroštátnych používateľov.

                     Ak sa služba poskytuje len jednej z kategórií používateľov uvedených v písmenách a) a b), rozdelenie žiadostí na tieto dve kategórie sa neuplatňuje.

               3.   Na účely odseku 2 písm. b) cezhraničný používateľ je používateľ v situácii, ktorá sa neobmedzuje vo všetkých ohľadoch na jeden členský štát.

               4.   Na účely zhromažďovania štatistických údajov o predmete konkrétnych žiadostí poskytne poskytovateľ asistenčných služieb a služieb riešenia problémov alebo prevádzkovateľ siete Komisii pred zahrnutím danej služby do brány zoznam kategórií predmetov žiadostí.

               5.   Čas odozvy sa vypočíta od prijatia žiadosti až do poskytnutia konečnej odpovede alebo uzatvorenia prípadu, na rovnakom základe ako uplatniteľné lehoty, ktoré sa majú dodržať, alebo priemerný alebo predpokladaný čas potrebný na poskytnutie služby, ako je uvedené v článku 11 ods. 1 písm. d) nariadenia (EÚ) 2018/1724.

               6.   Časy odozvy sa vypočítajú ako priemer časov odozvy v kalendárnych dňoch za 6 mesiacov.

               7.   Štatistické údaje sa zhromažďujú a agregujú na úrovni každého jednotlivého poskytovateľa asistenčných služieb a služieb riešenia problémov a obsahujú údaj o členskom štáte poskytovateľa služby. Ešte pred zahrnutím služby do brány sa Komisia s poskytovateľom asistenčných služieb a služieb riešenia problémov alebo prevádzkovateľom siete dohodne na spôsoboch prenosu štatistických údajov do spoločného úložiska údajov.

               8.   Poskytovatelia asistenčných služieb a služieb riešenia problémov alebo prevádzkovatelia siete prenášajú agregované štatistické údaje dvakrát ročne. Agregované štatistiky za obdobie od 1. januára do 30. júna sa prenášajú do 31. augusta a za obdobie od 1. júla do 31. decembra sa prenášajú do 28. februára nasledujúceho roka, pokiaľ sa s Komisiou nedohodne inak.

            Článok 5
            Prístup k štatistickým údajom a ich uchovávanie

               1.   Štatistické údaje agregované a prenesené v súlade s touto kapitolou sa uchovávajú v spoločnom úložisku údajov najviac 3 roky od dátumu prenesenia. Po uplynutí tohto obdobia sa automaticky vymažú.
               Vymazanie sa nevzťahuje na údaje sprístupnené verejnosti v súlade s článkom 24 ods. 3 poslednou vetou nariadenia (EÚ) 2018/1724.

               2.   Komisia zabezpečí, aby spoločný ovládací panel umožňoval národným koordinátorom, poskytovateľom služieb a Komisii:

                           a)

                           vyhľadávať, triediť a filtrovať údaje;

                           b)

                           zobraziť údaje v grafoch a diagramoch;

                           c)

                           extrahovať údaje vo forme správ a sťahovať ich.

            KAPITOLA III

            Spätná väzba od používateľov

            Článok 6
            Funkcie spoločného nástroja spätnej väzby od používateľov

               1.   Spoločný nástroj spätnej väzby od používateľov uvedený v článku 25 ods. 1 nariadenia (EÚ) 2018/1724 obsahuje tieto prvky:

                           a)

                           otázky na vyžiadanie spätnej väzby od používateľov, používateľské ratingy a voľné textové pole, ktoré sú relevantné pre webové stránky s informáciami, postupmi a asistenčnými službami a službami riešenia problémov uvedenými v prílohe III;

                           b)

                           dotazníky s podrobnými otázkami o kvalite informácií, online postupov a asistenčných služieb a služieb riešenia problémov, na ktorých zodpovedanie je používateľ vyzvaný po tom, ako odošle prvú spätnú väzbu;

                           c)

                           automatický prenos spätnej väzby od používateľa do spoločného úložiska údajov;

                           d)

                           zaznamenávanie a prenos URL webovej stránky, na ktorú sa spätná väzba používateľa vzťahuje, spolu so spätnou väzbou používateľa.

               2.   Pri zhromažďovaní spätnej väzby od používateľov o informáciách a postupoch si poskytovatelia služieb môžu vybrať medzi verziou spoločného nástroja spätnej väzby s voľným textovým poľom alebo bez neho.

               3.   Komisia zabezpečí, aby spoločný ovládací panel zasielal všetkým poskytovateľom služieb, ktorí používajú spoločný nástroj spätnej väzby, pravidelné e-mailové pripomienky, že spätná väzba týkajúca sa ich služieb je k dispozícii na spoločnom ovládacom paneli.

               4.   Komisia sprístupní spoločný nástroj spätnej väzby od používateľov vo všetkých úradných jazykoch Únie.

            Článok 7
            Funkcie alternatívnych nástrojov spätnej väzby od používateľov

               1.   Alternatívne nástroje spätnej väzby od používateľov, ktoré používajú poskytovatelia služieb, zahŕňajú:

                           a)

                           podobné otázky a ratingový systém, ktorý prináša porovnateľné výsledky ako systém používaný v spoločnom nástroji spätnej väzby od používateľov, a v prípade asistenčných služieb a služieb riešenia problémov voľné textové pole, ktoré umožňuje používateľom uviesť komentáre v podobe voľného textu;

                           b)

                           odkazy na dotazníky, ktoré sú zahrnuté do spoločného nástroja spätnej väzby od používateľov, podľa druhu služby;

                           c)

                           mechanizmus poskytnutý Komisiou, ktorý umožňuje prenos spätnej väzby spolu s URL webových stránok, na ktoré sa spätná väzba vzťahuje, do spoločného úložiska údajov.

                     Pokiaľ ide o zhromažďovanie spätnej väzby od používateľov o informáciách a postupoch, poskytovatelia služieb musia mať možnosť vybrať si, či zahrnú aj voľné textové pole.

               2.   Keď používateľ odpovie na otázky uvedené v odseku 1 písm. a), dostane potvrdenie obsahujúce výzvu, aby poskytol podrobnejšie komentáre kliknutím na odkaz uvedený v odseku 1 písm. b). Kliknutím na odkaz sa používateľovi otvorí stránka spoločného nástroja spätnej väzby od používateľov obsahujúca dotazník o splnení požiadaviek na kvalitu stanovených v nariadení (EÚ) 2018/1724.

               3.   Odsek 1 písm. b) a odsek 2 sa neuplatňujú, ak poskytovateľ služieb už zhromažďuje spätnú väzbu k otázkam, ktoré sú podobné tým, ktoré sú uvedené v dotazníku.

            Článok 8
            Zhromažďovanie spätnej väzby od používateľov o online postupoch
            Poskytovatelia služieb začlenia spoločný alebo alternatívny nástroj spätnej väzby od používateľov takým spôsobom, aby mohli používatelia ľahko poskytnúť spätnú väzbu, a to buď po podaní žiadosti, alebo v prípade, že sa nakoniec rozhodnú žiadosť nepodať.

            Článok 9
            Zhromažďovanie spätnej väzby od používateľov asistenčných služieb a služieb riešenia problémov
            Poskytovatelia asistenčných služieb a služieb riešenia problémov zabezpečia, aby používatelia ich služieb, ktorých je možné kontaktovať digitálne, dostali výzvu na poskytnutie spätnej väzby k využitej službe, ktorá sa zašle buď spoločne s konečnou odpoveďou poskytovateľa asistenčných služieb a služieb riešenia problémov, alebo krátko potom, najneskôr však do desiatich pracovných dní.

            Článok 10
            Prenos spätnej väzby od používateľov

               1.   Všetka spätná väzba, ktorú používatelia poskytnú prostredníctvom spoločného nástroja spätnej väzby od používateľov spolu s URL odkazmi uvedenými v článku 2, sa automaticky prenesie do spoločného úložiska údajov hneď po tom, ako ju používatelia poskytnú.

               2.   Poskytovatelia služieb, ktorí zhromažďujú spätnú väzbu pomocou alternatívneho nástroja spätnej väzby od používateľov, použijú mechanizmus uvedený v článku 7 ods. 1 písm. c) a musia splniť technické požiadavky interoperability stanovené v prílohe II s cieľom umožniť prenos spätnej väzby od používateľov hneď po tom, ako ju používatelia poskytnú, a to súčasne príjemcom spätnej väzby od používateľov na vnútroštátnej úrovni a do spoločného úložiska údajov.
               Alternatívne prenesú asynchrónne a hromadne všetku spätnú väzbu poskytnutú počas kalendárneho mesiaca, a to do piatich pracovných dní od konca daného kalendárneho mesiaca.

               3.   Poskytovatelia služieb, ktorí používajú alternatívny nástroj spätnej väzby od používateľov, zabezpečia, aby:

                           a)

                           sa do spoločného úložiska údajov preniesla len spätná väzba týkajúca sa otázok a ratingov zodpovedajúcich tým, ktoré sú uvedené v spoločnom nástroji spätnej väzby od používateľov;

                           b)

                           sa spätná väzba poskytnutá ako voľný text neprenášala do spoločného úložiska údajov;

                           c)

                           do spoločného úložiska údajov boli spoločne so spätnou väzbou prenesené aj URL webových stránok, z ktorých bola spätná väzba získaná.

               4.   Ak sa na poskytovateľov služieb vzťahuje výnimka stanovená v článku 7 ods. 3, zabezpečia, aby sa spätná väzba k otázkam, ktoré sú podobné otázkam zahrnutým do dotazníka, preniesla do spoločného úložiska údajov.

            Článok 11
            Prístup k spätnej väzbe od používateľov a jej uchovávanie

               1.   Údaje o spätnej väzbe od používateľov sa uchovávajú v spoločnom úložisku údajov prepojenom so spoločným ovládacím panelom.

               2.   Komisia poskytne k spätnej väzbe od používateľov uloženej na spoločnom úložisku údajov tieto prístupové práva:

                           a)

                           národní koordinátori a Komisia majú prístup k spätnej väzbe od používateľov s výnimkou komentárov v podobe voľného textu;

                           b)

                           poskytovatelia služieb majú prístup k spätnej väzbe od používateľov, ktorá sa týka služieb, za ktoré sú zodpovední, vrátane komentárov v podobe voľného textu, ktoré používatelia poskytli prostredníctvom spoločného nástroja spätnej väzby.

               3.   Komisia zabezpečí, aby bola spätná väzba od používateľov uložená v spoločnom úložisku údajov najviac 3 roky a aby sa po uplynutí tejto doby automaticky vymazala.

               4.   Komisia zabezpečí, aby spoločný ovládací panel umožňoval jeho používateľom:

                           a)

                           vyhľadávať, triediť a filtrovať spätnú väzbu;

                           b)

                           zobraziť ju v grafoch a diagramoch;

                           c)

                           extrahovať údaje vo forme správ a sťahovať ich.

            Článok 12
            Zodpovednosť

               1.   Poskytovatelia služieb, ktorí využívajú alternatívne nástroje spätnej väzby od používateľov, sú zodpovední za:

                           a)

                           fungovanie svojich nástrojov, prostredníctvom ktorých zhromažďujú spätnú väzbu od používateľov podľa nariadenia (EÚ) 2018/1724;

                           b)

                           prenos spätnej väzby do spoločného úložiska údajov prostredníctvom prepájacej služby, ktorú poskytuje Komisia, a to hromadne alebo akoukoľvek inou formou prenosu;

                           c)

                           súlad s technickými požiadavkami stanovenými v tomto nariadení;

                           d)

                           bezpečnosť vnútroštátnych nástrojov, ktoré zhromažďujú a prenášajú spätnú väzbu od používateľov.

               2.   Poskytovatelia služieb, ktorí používajú spoločný nástroj spätnej väzby od používateľov, sú zodpovední za vloženie odkazov na tento nástroj v súlade s týmto nariadením.

               3.   Komisia je zodpovedná za:

                           a)

                           fungovanie, bezpečnosť a dostupnosť spoločného nástroja spätnej väzby od používateľov;

                           b)

                           odkazy na spoločný nástroj spätnej väzby, ktoré sa majú uviesť na webových stránkach na úrovni Únie;

                           c)

                           fungovanie prepájacej služby uvedenej v odseku 1 písm. b);

                           d)

                           údržbu a zabezpečenie dostupnosti infraštruktúry potrebnej na príjem prenášaných údajov.

            KAPITOLA IV

            Záverečné ustanovenia

            Článok 13
            Osobné údaje

               1.   Poskytovatelia služieb alebo prevádzkovatelia sietí v prípade asistenčných služieb a služieb riešenia problémov zabezpečia, aby štatistické údaje, ktoré agregujú a prenášajú do spoločného úložiska údajov, neobsahovali žiadne osobné údaje.

               2.   Spoločný nástroj spätnej väzby od používateľov umožňuje používateľom, aby sa anonymne vyjadrili o svojich skúsenostiach so službami poskytovanými prostredníctvom brány. Voľné textové pole obsahuje upozornenie pre používateľov, aby neuvádzali žiadne osobné údaje.

            Článok 14
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 12. decembra 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. júla 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 295, 21.11.2018, s. 1.

            (2)  Osobné údaje v zmysle nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

            (3)  Rozhodnutie Komisie (EÚ, Euratom) 2017/46 z 10. januára 2017 o bezpečnosti komunikačných a informačných systémov v Európskej komisii (Ú. v. EÚ L 6, 11.1.2017, s. 40).

            PRÍLOHA I
            Ukazovatele pre tagovanie uvedené v článku 2 ods. 3

                           Prvky, ktoré musia byť súčasťou informácií o tagoch, ktoré sa majú zahrnúť do metaúdajov webových stránok, ktoré sú súčasťou jednotnej digitálnej brány

                           Všeobecná časť

                           Kód krajiny

                           Kód na nižšej ako celoštátnej úrovni (v príslušných prípadoch)

                           Typ služby
                            (*1)

                           Jazyk stránky

                           Oblasť, na ktorú sa vzťahuje príloha I k nariadeniu (EÚ) 2018/1724

                           Služba, na ktorú sa vzťahuje príloha III alebo článok 7 nariadenia (EÚ) 2018/1724

                        Jednotná digitálna brána

                        Podľa ISO 3166 – dvojpísmenový kód (EL pre Grécko)

                           Podľa klasifikácie NUTS 1-3 alebo LAU

                        Podľa ISO 639-1 – dvojpísmenový kód

                        A-Q

                        1-9

                        Celý názov služby

                        Webové stránky s informáciami o pravidlách, právach a povinnostiach

                        X

                        x

                           x

                        Informácie

                        x

                        x

                        x

                        Neuplatňuje sa

                        Webové stránky s informáciami o postupoch

                        X

                        x

                           x

                        Postup

                        x

                        x

                        x

                        Neuplatňuje sa

                        Webové stránky s informáciami o asistenčných službách alebo službách riešenia problémov

                        x

                        x

                           x

                        Asistencia

                        x

                        Neuplatňuje sa

                        Neuplatňuje sa

                        x

               (*1)  Ak stránka obsahuje informácie o viac ako jednom druhu služby alebo zahŕňa viac ako jednu informačnú oblasť, musia byť všetky relevantné prvky uvedené na tejto stránke alebo s ňou musia byť prepojené.

            PRÍLOHA II

               Technické požiadavky uvedené v článku 3 ods. 2 a článku 10 ods. 2

               Prenos údajov

            Brána aplikačného programovacieho rozhrania (API) sprístupní REST (Representational State Transfer) API. Každý systém poskytovateľov služieb pre zhromažďovanie údajov môže na toto API zavolať:

                        1.

                        v reálnom čase – žiadne obmedzenie počtu telefonátov;

                        2.

                        pravidelne v súlade s časovým rozvrhom, ktorý si zvolí poskytovateľ služieb.

               Bezpečnosť API

            Komunikácia s bránou API sa zabezpečí prostredníctvom API kľúča. Každý poskytovateľ služieb bude mať svoj špecifický kľúč API. Tento kľúč umožní zabezpečiť komunikáciu (šifrovanie kanála) a zistiť, ktorý poskytovateľ služieb zasiela údaje (autentifikácia).
            API kľúče budú k dispozícii v osobitnej podpornej webovej aplikácii. Každý poskytovateľ služieb si vygeneruje svoj kľúč v tejto webovej aplikácii, stiahne si ho a nainštaluje ho vo svojich zariadeniach.

               Požiadavky týkajúce sa prenosu údajov

            Na účely zabezpečenia automatického prenosu musí nástroj na analýzu webových dát uvedený v článku 3 ods. 2 a alternatívny nástroj spätnej väzby od používateľov uvedený v článku 10 ods. 2:

                        a)

                        umožňovať prenos údajov vo formáte JSON prostredníctvom rozhrania REST API;

                        b)

                        podporovať bezpečné pripojenia s použitím protokolu pre prenos hypertextových dokumentov (HTTP) cez zabezpečovací protokol SSL (Secure Sockets Layer);

                        c)

                        podporovať ISO 8601 pre vyjadrenie dátumu a času. Dátum a čas sa uvádzajú ako koordinovaný svetový čas (UTC);

                        d)

                        podporovať jedinečný identifikátor pre prenos údajov. Poskytovateľ služieb zasiela údaje s jedinečným identifikátorom poskytnutým cez rozhranie API. Ak sa poskytovateľ služieb rozhodne tieto údaje zmeniť, musí opravené údaje poslať s rovnakým jedinečným identifikátorom.

                  Štruktúra súboru vo formáte JSON by sa nemala meniť v závislosti od frekvencie prenosu štatistických údajov. Súbor vo formáte JSON môže napríklad obsahovať pole objektov (jedno pre každý súbor štatistických údajov za referenčné obdobie), pole dĺžky n.
            Komisia poskytne podrobný technický opis rozhrania API pre spätnú väzbu od používateľov a štatistické údaje.

            PRÍLOHA III

               Otázky na vyžiadanie spätnej väzby v spoločnom nástroji spätnej väzby od používateľov podľa článku 6 ods. 1 písm. a):

                        1.

                        Otázky týkajúce sa informácií o webových stránkach:

                                    •

                                    Našli ste to, čo ste hľadali? vzájomne sa vylučujúce možnosti: ÁNO/NIE/ČIASTOČNE [povinné pole] (*1)

                                    •

                                    Ohodnoťte túto stránku (počet hviezdičiek: od 1 do 5) [povinné pole]

                                    •

                                    Pomôžte nám zlepšiť sa (voľné textové pole) [nepovinné pole]

                        2.

                        Otázky týkajúce sa postupov

                                    •

                                    Ohodnoťte, aké jednoduché bolo použiť tento postup (počet hviezdičiek: od 1 do 5) [povinné pole]

                                    •

                                    Pomôžte nám zlepšiť sa (voľné textové pole) [nepovinné pole]

                        3.

                        Otázky týkajúce sa asistenčných služieb a služieb riešenia problémov

                                    •

                                    Ohodnoťte poskytnutú službu (počet hviezdičiek: od 1 do 5) [povinné pole]

                                    •

                                    Pomôžte nám zlepšiť sa (voľné textové pole) [nepovinné pole]

                  Nástroj spätnej väzby od používateľov pre informácie a postupy sa pripraví v dvoch verziách: jedna s voľným textovým poľom a druhá bez voľného textového poľa, takže poskytovatelia služieb si budú môcť vybrať v súlade s článkom 6 ods. 2, ktorú verziu budú používať.

               (*1)  Text v zátvorkách „[…]“ informuje o poliach, ktoré sa použijú v spoločnom nástroji spätnej väzby od používateľov.


title: Vykonávacie nariadenie Rady (EÚ) 2020/1124 z 30. júla 2020, ktorým sa vykonáva nariadenie (EÚ) 2016/1686, ktorým sa ukladajú dodatočné reštriktívne opatrenia voči ISIL (Dá’iš) a al-Káide a voči fyzickým a právnickým osobám, subjektom a orgánom, ktoré sú s nimi spojené

text:
                  30.7.2020

                  SK

                  Úradný vestník Európskej únie

                  L 246/1

         VYKONÁVACIE NARIADENIE RADY (EÚ) 2020/1124
         z 30. júla 2020,
         ktorým sa vykonáva nariadenie (EÚ) 2016/1686, ktorým sa ukladajú dodatočné reštriktívne opatrenia voči ISIL (Dá’iš) a al-Káide a voči fyzickým a právnickým osobám, subjektom a orgánom, ktoré sú s nimi spojené
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2016/1686 z 20. septembra 2016, ktorým sa ukladajú dodatočné reštriktívne opatrenia voči ISIL (Dá’iš) a al-Káide a voči fyzickým a právnickým osobám, subjektom a orgánom, ktoré sú s nimi spojené (1), a najmä na jeho článok 4 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 20. septembra 2016 prijala nariadenie (EÚ) 2016/1686.

                     (2)

                     Vzhľadom na pretrvávajúcu hrozbu, ktorú predstavujú ISIL (Dá’iš) a al-Káida a fyzické a právnické osoby, subjekty alebo orgány, ktoré sú s nimi spojené, by sa do zoznamu fyzických a právnických osôb, subjektov a orgánov uvedeného v prílohe I k nariadeniu (EÚ) 2016/1686 mala doplniť jedna osoba.

                     (3)

                     Nariadenie (EÚ) 2016/1686 by sa preto malo zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (EÚ) 2016/1686 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. júla 2020

                  Za Radu

                  predseda

               M. ROTH

            (1)  Ú. v. EÚ L 255, 21.9.2016, s. 1.

            PRÍLOHA
            Do zoznamu uvedeného v prílohe I k nariadeniu (EÚ) 2016/1686 sa dopĺňa tento záznam:

                           „6.

                           Bryan D’ANCONA; dátum narodenia: 26. januára 1997; miesto narodenia: Nice (Francúzsko); štátna príslušnosť: Francúzsko.“.


title: Vykonávacie nariadenie Rady (EÚ) 2020/1125 z 30. júla 2020, ktorým sa vykonáva nariadenie (EÚ) 2019/796 o reštriktívnych opatreniach proti kybernetickým útokom ohrozujúcim Úniu alebo jej členské štáty

text:
                  30.7.2020

                  SK

                  Úradný vestník Európskej únie

                  L 246/4

         VYKONÁVACIE NARIADENIE RADY (EÚ) 2020/1125
         z 30. júla 2020,
         ktorým sa vykonáva nariadenie (EÚ) 2019/796 o reštriktívnych opatreniach proti kybernetickým útokom ohrozujúcim Úniu alebo jej členské štáty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         So zreteľom na nariadenie Rady (EÚ) 2019/796 zo 17. mája 2019 o reštriktívnych opatreniach proti kybernetickým útokom ohrozujúcim Úniu alebo jej členské štáty (1), a najmä na jeho článok 13 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 17. mája 2019 prijala nariadenie (EÚ) 2019/796.

                     (2)

                     Cielené reštriktívne opatrenia proti kybernetickým útokom so závažným vplyvom, ktoré predstavujú vonkajšiu hrozbu pre Úniu alebo jej členské štáty, sú jedným z opatrení zahrnutých do rámca pre spoločnú diplomatickú reakciu EÚ na škodlivé kybernetické činnosti (súboru nástrojov kybernetickej diplomacie) a kľúčovým nástrojom na odrádzanie od páchania takýchto činností a reagovania na ne. Reštriktívne opatrenia sa môžu uplatňovať aj v reakcii na kybernetické útoky so závažným vplyvom na tretie štáty alebo medzinárodné organizácie, ak sa to považuje za potrebné na dosiahnutie cieľov spoločnej zahraničnej a bezpečnostnej politiky stanovených v príslušných ustanoveniach článku 21 Zmluvy o Európskej únii.

                     (3)

                     Rada 16. apríla 2018 prijala závery, v ktorých dôrazne odsúdila zlomyseľné zneužitie informačných a komunikačných technológií vrátane útokov verejne označovaných ako „WannaCry“ a „NotPetya“, ktoré spôsobili značné škody a hospodárske strany v Únii aj mimo nej. Predseda Európskej rady a predseda Európskej komisie a vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) vyjadrili 4. októbra 2018 v spoločnom vyhlásení vážne obavy z pokusu o kybernetický útok s cieľom narušiť integritu Organizácie pre zákaz chemických zbraní (OPCW) v Holandsku – agresívneho aktu, ktorý bol prejavom pohŕdania vážnym účelom OPCW. Okrem toho vysoký predstaviteľ vo vyhlásení v mene Únie z 12. apríla 2019 vyzval aktérov, aby prestali so zlomyseľnými kybernetickými aktivitami, ktoré narúšajú integritu, bezpečnosť a hospodársku konkurencieschopnosť Únie vrátane rastúceho počtu krádeží duševného vlastníctva umožnených počítačom. Takéto krádeže umožnené počítačom zahŕňajú činy spáchané aktérom verejne označovaným ako „APT10“ („Advanced Persistent Threat 10“).

                     (4)

                     V tejto súvislosti a s cieľom predchádzať pretrvávajúcemu a čoraz intenzívnejšiemu zlomyseľnému správaniu v kybernetickom priestore, odrádzať od neho a reagovať naň by sa malo na zoznam fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedený v prílohe I k nariadeniu (EÚ) 2019/796, zaradiť šesť fyzických osôb a tri subjekty alebo orgány. Uvedené osoby a subjekty alebo orgány sú zodpovedné za kybernetické útoky alebo pokusy o kybernetické útoky vrátane pokusu o kybernetický útok na OPCW a kybernetických útokov verejne označovaných ako „WannaCry“ a „NotPetya“, ako aj „Operation Cloud Hopper“, alebo im poskytli podporu, boli do nich zapojené alebo ich uľahčili.

                     (5)

                     Nariadenie (EÚ) 2019/796 by sa preto malo zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (EÚ) 2019/796 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. júla 2020

                  Za Radu

                  predseda

               M. ROTH

            (1)  Ú. v. EÚ L 129 I, 17.5.2019, s. 1.

            PRÍLOHA
            Do zoznamu fyzických a právnických osôb, subjektov a orgánov uvedeného v prílohe I k nariadeniu (EÚ) 2019/796 sa dopĺňajú tieto osoby a subjekty alebo orgány:

               „A.   Fyzické osoby

                           Meno a priezvisko

                           Informácie o totožnosti

                           Odôvodnenie

                           Dátum zaradenia do zoznamu

                           1.

                           GAO Qiang

                           Miesto narodenia: Provincia Shandong, Čína
                           Adresa: Room 1102, Guanfu Mansion, 46 Xinkai Road, Hedong District, Tianjin, China
                           Štátna príslušnosť: čínska
                           Pohlavie: muž

                           Gao Qiang je zapojený do série kybernetických útokov „Operation Cloud Hopper“ so závažným vplyvom a s pôvodom mimo Únie, ktorá predstavuje vonkajšiu hrozbu pre Úniu a jej členské štáty a kybernetických útokov so značnými dôsledkami na tretie štáty.
                           „Operation Cloud Hopper“ bola zacielená na informačné systémy nadnárodných spoločností na šiestich kontinentoch vrátane spoločností nachádzajúcich sa v Únii, a získal sa ňou neoprávnený prístup k citlivým obchodným údajom, čo viedlo k značným hospodárskym stratám.

                           30. 7. 2020

                           „Operation Cloud Hopper“ uskutočnil aktér, ktorý je verejne označovaný ako „APT10“ („Advanced Persistent Threat 10“) (alias „Red Apollo“, „CVNX“, „Stone Panda“, „MenuPass“ a „Potassium“).
                           Možno konštatovať prepojenie medzi Gaom Qiangom a APT10 vrátane veliacej a kontrolnej infraštruktúry APT10. Gao Qiang bol okrem toho zamestnaný v spoločnosti Huaying Haitai, čo je subjekt označený za poskytovanie podpory a uľahčenie útoku „Operation Cloud Hopper“. Má tiež prepojenie na Zhanga Shilonga, ktorý je označený v súvislosti s útokom „Operation Cloud Hopper“. Gao Qiang má tak prepojenia na subjekt Huaying Haitai a na Zhanga Shilonga.

                           2.

                           ZHANG Shilong

                           Adresa: Hedong, Yuyang Road No 121, Tianjin, China
                           Štátna príslušnosť: čínska
                           Pohlavie: muž

                           Zhang Shilong je zapojený do série kybernetických útokov „Operation Cloud Hopper“ so závažným vplyvom a pôvodom mimo Únie, ktorá predstavuje vonkajšiu hrozbu pre Úniu a jej členské štáty a kybernetických útokov so značnými dôsledkami na tretie štáty.
                           „Operation Cloud Hopper“ bola zacielená na informačné systémy nadnárodných spoločností na šiestich kontinentoch vrátane spoločností nachádzajúcich sa v Únii, a získal sa ňou neoprávnený prístup k citlivým obchodným údajom, čo viedlo k značným hospodárskym stratám.
                           „Operation Cloud Hopper“ uskutočnil aktér, ktorý je verejne označovaný ako „APT10“ („Advanced Persistent Threat 10“) (alias „Red Apollo“, „CVNX“, „Stone Panda“, „MenuPass“ a „Potassium“).

                           30. 7. 2020

                           Možno konštatovať prepojenie medzi Zhangom Shilongom a APT10 vrátane malvéru, ktorý vyvinul a testoval v súvislosti s kybernetickými útokmi, ktoré uskutočnil APT10. Zhang Shilong bol okrem toho zamestnaný v spoločnosti Huaying Haitai, čo je subjekt označený za poskytovanie podpory a uľahčenie útoku „Operation Cloud Hopper“. Má tiež prepojenie na Gaoa Qianga, ktorý je označený v súvislosti s útokom „Operation Cloud Hopper“. Zhang Shilong má tak prepojenia na subjekt Huaying Haitai a na Zhanga Shilonga.

                           3.

                           Alexey Valeryevich MININ

                           Алексей Валерьевич МИНИН
                           Dátum narodenia: 27. mája 1972
                           Miesto narodenia: Permská oblasť, RSFSR (v súčasnosti Ruská federácia)
                           Č. cestovného pasu: 120017582
                           Vydaný: Ministerstvom zahraničných vecí Ruskej federácie Platnosť: od 17. apríla 2017 do 17. apríla 2022
                           Miesto: Moskva, Ruská federácia
                           Štátna príslušnosť: ruská
                           Pohlavie: muž

                           Alexey Minin sa zúčastnil na pokuse o kybernetický útok s potenciálne závažným vplyvom proti Organizácii pre zákaz chemických zbraní (OPCW) v Holandsku.
                           Ako príslušník Hlavného riaditeľstva Generálneho štábu ozbrojených síl Ruskej federácie (GU/GRU) zodpovedný za podporu osobného získavania spravodajských informácií bol Alexey Minin členom tímu štyroch príslušníkov ruskej vojenskej spravodajskej služby, ktorí sa v apríli 2018 pokúsili o neoprávnený prístup do siete wifi OPCW v holandskom Haagu. Pokus o kybernetický útok bol zameraný na hacknutie siete wifi OPCW, ktorý by v prípade úspechu ohrozil bezpečnosť siete a prebiehajúce vyšetrovanie OPCW. Holandská obranná spravodajská a bezpečnostná služba (Militaire Inlichtingen- en Veiligheidsdienst – MIVD) pokus o kybernetický útok narušila, a tak zabránila spôsobeniu závažnej ujmy OPCW.

                           30. 7. 2020

                           4.

                           Aleksei Sergeyvich MORENETS

                           Алексей Сергеевич МОРЕНЕЦ
                           Dátum narodenia: 31. júla 1977
                           Miesto narodenia: Murmanská oblasť, RSFSR (v súčasnosti Ruská federácia)
                           Č. cestovného pasu: 100135556
                           Vydaný: Ministerstvom zahraničných vecí Ruskej federácie Platnosť: od 17. apríla 2017 do 17. apríla 2022
                           Miesto: Moskva, Ruská federácia
                           Štátna príslušnosť: ruská
                           Pohlavie: muž

                           Alexei Morenets sa zúčastnil na pokuse o kybernetický útok s potenciálne závažným vplyvom proti Organizácii pre zákaz chemických zbraní (OPCW) v Holandsku.
                           Ako kybernetický operátor Hlavného riaditeľstva Generálneho štábu ozbrojených síl Ruskej federácie (GU/GRU) bol Aleksei Morenets členom tímu štyroch príslušníkov ruskej vojenskej spravodajskej služby, ktorí sa v apríli 2018 pokúsili o neoprávnený prístup do siete wifi OPCW v holandskom Haagu. Pokus o kybernetický útok bol zameraný na hacknutie siete wifi OPCW, ktorý by v prípade úspechu ohrozil bezpečnosť siete a prebiehajúce vyšetrovanie OPCW. Holandská obranná spravodajská a bezpečnostná služba (Militaire Inlichtingen- en Veiligheidsdienst – MIVD) pokus o kybernetický útok narušila, a tak zabránila spôsobeniu závažnej ujmy OPCW.

                           30. 7. 2020

                           5.

                           Evgenii Mikhaylovich SEREBRIAKOV

                           Евгений Михайлович СЕРЕБРЯКОВ
                           Dátum narodenia: 26. júla 1981
                           Miesto narodenia: Kursk, RSFSR (v súčasnosti Ruská federácia)
                           Č. cestovného pasu: 100135555
                           Vydaný: Ministerstvom zahraničných vecí Ruskej federáciePlatnosť: od 17. apríla 2017 do 17. apríla 2022
                           Miesto: Moskva, Ruská federácia
                           Štátna príslušnosť: ruská
                           Pohlavie: muž

                           Evgenii Serebriakov sa zúčastnil na pokuse o kybernetický útok s potenciálne závažným vplyvom proti Organizácii pre zákaz chemických zbraní (OPCW) v Holandsku.
                           Ako kybernetický operátor Hlavného riaditeľstva Generálneho štábu ozbrojených síl Ruskej federácie (GU/GRU) bol Evgenii Serebriakov členom tímu štyroch príslušníkov ruskej vojenskej spravodajskej služby, ktorí sa v apríli 2018 pokúsili o neoprávnený prístup do siete wifi OPCW v holandskom Haagu. Pokus o kybernetický útok bol zameraný na hacknutie siete wifi OPCW, ktorý by v prípade úspechu ohrozil bezpečnosť siete a prebiehajúce vyšetrovanie OPCW. Holandská obranná spravodajská a bezpečnostná služba (Militaire Inlichtingen- en Veiligheidsdienst – MIVD) pokus o kybernetický útok narušila, a tak zabránila spôsobeniu závažnej ujmy OPCW.

                           30. 7. 2020

                           6.

                           Oleg Mikhaylovich SOTNIKOV

                           Олег Михайлович СОТНИКОВ
                           Dátum narodenia: 24. augusta 1972
                           Miesto narodenia: Ulianovsk, RSFSR (v súčasnosti Ruská federácia)
                           Č. cestovného pasu: 120018866
                           Vydaný: Ministerstvom zahraničných vecí Ruskej federáciePlatnosť: od 17. apríla 2017 do 17 apríla 2022
                           Miesto: Moskva, Ruská federácia
                           Štátna príslušnosť: ruská
                           Pohlavie: muž

                           Oleg Sotnikov sa zúčastnil na pokuse o kybernetický útok s potenciálne závažným vplyvom proti Organizácii pre zákaz chemických zbraní (OPCW) v Holandsku.
                           Ako príslušník Hlavného riaditeľstva Generálneho štábu ozbrojených síl Ruskej federácie (GU/GRU) zodpovedný za podporu osobného získavania spravodajských informácií bol Oleg Sotnikov členom tímu štyroch príslušníkov ruskej vojenskej spravodajskej služby, ktorí sa v apríli 2018 pokúsili o neoprávnený prístup do siete wifi OPCW v holandskom Haagu. Pokus o kybernetický útok bol zameraný na hacknutie siete wifi OPCW, ktorý by v prípade úspechu ohrozil bezpečnosť siete a prebiehajúce vyšetrovanie OPCW. Holandská obranná spravodajská a bezpečnostná služba (Militaire Inlichtingen- en Veiligheidsdienst – MIVD) pokus o kybernetický útok narušila, a tak zabránila spôsobeniu závažnej ujmy OPCW.

                           30. 7. 2020

                     B.   Právnické osoby, subjekty a orgány

                           Meno a priezvisko

                           Informácie o totožnosti

                           Odôvodnenie

                           Dátum zaradenia do zoznamu

                           1.

                           Tianjin Huaying Haitai Science and Technology Development Co. Ltd (Huaying Haitai)

                           alias: Haitai Technology Development Co. Ltd
                           Miesto: Tianjin, Čína

                           Spoločnosť Huaying Haitai poskytla finančnú, technickú a materiálnu podporu pre sériu kybernetických útokov „Operation Cloud Hopper“ so závažným vplyvom a pôvodom mimo Únie, ktorá predstavuje vonkajšiu hrozbu pre Úniu a jej členské štáty a kybernetických útokov so značnými dôsledkami na tretie štáty, a uľahčila ju.
                           „Operation Cloud Hopper“ bola zacielená na informačné systémy nadnárodných spoločností na šiestich kontinentoch vrátane spoločností nachádzajúcich sa v Únii, a získal sa ňou neoprávnený prístup k citlivým obchodným údajom, čo viedlo k značným hospodárskym stratám.
                           „Operation Cloud Hopper“ uskutočnil aktér, ktorý je verejne označovaný ako „APT10“ („Advanced Persistent Threat 10“) (alias „Red Apollo“, „CVNX“, „Stone Panda“, „MenuPass“ a „Potassium“).
                           Možno konštatovať prepojenie medzi spoločnosť Huaying Haitai a APT10. Okrem toho spoločnosť Huaying Haitai zamestnávala Gaoa Qianga a Zhanga Shilonga, ktorí sú označení v súvislosti s útokom „Operation Cloud Hopper“. Existuje teda väzba medzi spoločnosťou Huaying Haitai a Gaom Qiangom a Zhangom Shilongom.

                           30. 7. 2020

                           2.

                           Chosun Expo

                           alias: Chosen Expo; Korea Export Joint Venture
                           Miesto: KĽDR

                           Spoločnosť Chosun Expo poskytla finančnú, technickú a materiálnu podporu pre viaceré kybernetické útoky so závažným vplyvom a pôvodom mimo Únie, ktoré predstavujú vonkajšiu hrozbu pre Úniu a jej členské štáty a kybernetické útoky, ktoré majú značné dôsledky na tretie štáty, vrátane kybernetických útokov označovaných ako „WannaCry“ a kybernetických útokov proti poľskému orgánu finančného dohľadu a spoločnosti Sony Pictures Entertainment, ako aj kybernetickej krádeže z Bangladesh Bank a pokusu o kybernetickú krádež z Vietnam Tien Phong Bank, a uľahčila tieto útoky.
                           Pri útoku „WannaCry“ boli pomocou ransomvéru a blokovania prístupu k údajom narušené informačné systémy po celom svete. Zasiahnuté boli informačné systémy spoločností v Únii vrátane informačných systémov súvisiacich so službami potrebnými na zachovanie základných služieb a hospodárskej činnosti v členských štátoch.
                           Útok „WannaCry“ uskutočnil aktér verejne označovaný ako „APT38“ („Advanced Persistent Threat 38“) alebo „Lazarus Group“.
                           Možno konštatovať prepojenie medzi spoločnosťou Chosun Expo a APT38/Lazarus Group, a to vrátane účtov použitých na kybernetické útoky.

                           30. 7. 2020

                           3.

                           Hlavné stredisko pre špeciálne technológie (GTsST) Hlavného riaditeľstva Generálneho štábu ozbrojených síl Ruskej federácie (GU/GRU)

                           Adresa: 22 Kirova Street, Moscow, Russian Federation

                           Hlavné stredisko pre špeciálne technológie (GTsST) Hlavného riaditeľstva Generálneho štábu ozbrojených síl Ruskej federácie (GU/GRU), označované tiež ako 74455 podľa svojho poštového smerovacieho čísla, je zodpovedné za kybernetické útoky so závažným vplyvom a pôvodom mimo Únie, ktoré predstavujú vonkajšiu hrozbu pre Úniu a jej členské štáty a kybernetické útoky, ktoré majú značné dôsledky na tretie štáty, a to vrátane kybernetických útokov s názvom „NotPetya“ alebo „EternalPetya“ v júni 2017 a kybernetických útokov zameraných na ukrajinskú energetickú sieť v zime 2015 a 2016.
                           Útoky „NotPetya“ a „EternalPetya“ spôsobili neprístupnosť údajov vo viacerých spoločnostiach v Únii, inde v Európe a vo svete prostredníctvom ransomvéru a zablokovania prístupu k údajom, čo viedlo k značným hospodárskym stratám. Kybernetické útoky na ukrajinskú energetickú sieť viedli k čiastočným výpadkom siete počas zimy.

                           30. 7. 2020“

                           Útok „NotPetya“ alebo „EternalPetya“ uskutočnil aktér, ktorý je verejne označovaný ako „Sandworm“ (alias „Sandworm Team“, „BlackEnergy Group“, „Voodoo Bear“, „Quedagh“, „Olympic Destroyer“ a „Telebots“) a stojí aj za útokom na ukrajinskú energetickú sieť.
                           Hlavné stredisko pre špeciálne technológie Hlavného riaditeľstva Generálneho štábu ozbrojených síl Ruskej federácie zohráva aktívnu úlohu pri kybernetických aktivitách subjektu Sandworm a možno konštatovať prepojenie naň.


title: Vykonávacie nariadenie Rady (EÚ) 2020/1128 z 30. júla 2020, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) 2020/19

text:
                  31.7.2020

                  SK

                  Úradný vestník Európskej únie

                  L 247/1

         VYKONÁVACIE NARIADENIE RADY (EÚ) 2020/1128
         z 30. júla 2020,
         ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) 2020/19
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 2580/2001 z 27. decembra 2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu (1), a najmä na jeho článok 2 ods. 3,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 13. januára 2020 prijala vykonávacie nariadenie (EÚ) 2020/19 (2), ktorým sa vykonáva článok 2 ods. 3 nariadenia (ES) č. 2580/2001 a vypracováva aktualizovaný zoznam osôb, skupín a subjektov, na ktoré sa vzťahuje nariadenie (ES) č. 2580/2001 (ďalej len „zoznam“).

                     (2)

                     Rada poskytla všetkým osobám, skupinám a subjektom, u ktorých to bolo prakticky možné, odôvodnenia, v ktorých sa vysvetľujú dôvody, prečo boli zaradené na zoznam.

                     (3)

                     Rada oznámením uverejneným v Úradnom vestníku Európskej únie informovala osoby, skupiny a subjekty uvedené na zozname o tom, že sa rozhodla ponechať ich na zozname. Rada taktiež informovala dotknuté osoby, skupiny a subjekty o tom, že ju môžu požiadať o odôvodnenie svojho zaradenia na zoznam, ak im takéto odôvodnenie ešte nebolo oznámené.

                     (4)

                     Rada preskúmala zoznam, ako sa vyžaduje podľa článku 2 ods. 3 nariadenia (ES) č. 2580/2001. V rámci uvedeného preskúmania Rada zohľadnila pripomienky, ktoré jej predložili dotknuté osoby, skupiny a subjekty, ako aj aktualizované informácie o vnútroštátnom štatúte jednotlivcov a subjektov zaradených na zoznam, ktoré dostala od príslušných vnútroštátnych orgánov.

                     (5)

                     Rada overila, že príslušné orgány uvedené v článku 1 ods. 4 spoločnej pozície Rady 2001/931/SZBP (3) prijali vo vzťahu ku všetkým osobám, skupinám a subjektom na zozname rozhodnutia, že sú zapojené do teroristických činov v zmysle článku 1 ods. 2 a 3 spoločnej pozície 2001/931/SZBP. Rada tiež dospela k záveru, že by sa na osoby, skupiny a subjekty, na ktoré sa vzťahujú články 2, 3 a 4 spoločnej pozície 2001/931/SZBP, mali naďalej vzťahovať určité obmedzujúce opatrenia ustanovené v nariadení (ES) č. 2580/2001.

                     (6)

                     Rada dospela k záveru, že už neexistujú dôvody na ponechanie jednej osoby na zozname osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP.

                     (7)

                     Zoznam by sa mal zodpovedajúcim spôsobom aktualizovať a vykonávacie nariadenie (EÚ) 2020/19 by sa malo zrušiť,

               PRIJALA TOTO NARIADENIE:

            Článok 1
            Zoznam ustanovený v článku 2 ods. 3 nariadenia (ES) č. 2580/2001 je uvedený v prílohe k tomuto nariadeniu.

            Článok 2
            Vykonávacie nariadenie (EÚ) 2020/19 sa týmto zrušuje.

            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. júla 2020

                  Za Radu

                  predseda

               M. ROTH

            (1)  Ú. v. ES L 344, 28.12.2001, s. 70.

            (2)  Vykonávacie nariadenie Rady (EÚ) 2020/19 z 13. januára 2020, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) 2019/1337 (Ú. v. EÚ L 8I, 14.1.2020, s. 1).

            (3)  Spoločná pozícia Rady 2001/931/SZBP z 27. decembra 2001 o uplatňovaní špecifických opatrení na boj s terorizmom (Ú. v. ES L 344, 28.12.2001, s. 93).

            PRÍLOHA

               ZOZNAM OSÔB, SKUPÍN A SUBJEKTOV PODĽA ČLÁNKU 1

            I.   OSOBY

                        1.

                        ABDOLLAHI Hamed (alias Mustafa Abdullahi), narodený 11. 8. 1960 v Iráne. Číslo cestovného pasu: D9004878.

                        2.

                        AL-NASSER, Abdelkarim Hussein Mohamed, narodený v Al Ihsa (Saudská Arábia), štátny príslušník Saudskej Arábie.

                        3.

                        AL YACOUB, Ibrahim Salih Mohammed, narodený 16. 10. 1966 v Tarúte (Saudská Arábia), štátny príslušník Saudskej Arábie.

                        4.

                        ARBABSIAR Manssor (alias Mansour Arbabsiar), narodený 6. 3. 1955 alebo 15. 3. 1955 v Iráne. Štátny príslušník Iránu a USA. Číslo cestovného pasu: C2002515 (Irán); číslo cestovného pasu: 477845448 (USA). Číslo preukazu totožnosti: 07442833, platnosť do: 15. 3. 2016 (vodičský preukaz USA).

                        5.

                        ASSADI Assadollah, narodený 22. 12. 1971 v Teheráne (Irán), štátny príslušník Iránu. Číslo iránskeho diplomatického pasu: D9016657.

                        6.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), narodený 8. 3. 1978 v Amsterdame (Holandsko).

                        7.

                        EL HAJJ, Hassan, narodený 22. 3. 1988 v Zaghdraiyi, Sidon, Libanon, štátny príslušník Kanady. Číslo cestovného pasu: JX446643 (Kanada).

                        8.

                        HASHEMI MOGHADAM Saeid, narodený 6. 8. 1962 in Teheráne (Irán), štátny príslušník Iránu. Číslo cestovného pasu: D9016290, platný do 4. 2. 2019.

                        9.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, narodený v roku 1963 v Libanone, štátny príslušník Libanonu.

                        10.

                        MELIAD, Farah, narodený 5. 11. 1980 v Sydney (Austrália), štátny príslušník Austrálie. Číslo cestovného pasu: M2719127 (Austrália).

                        11.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), narodený 14. 4.1965 alebo 1. 3. 1964 v Pakistane. Číslo cestovného pasu: 488555.

                        12.

                        ȘANLI, Dalokay (alias Sinan), narodený 13. 10. 1976 v Pülümüre (Turecko).

                        13.

                        SHAHLAI, Abdul Reza (alias Abdol Reza Shala’i, alias Abd-al Reza Shalai, alias Abdorreza Shahlai, alias Abdolreza Shahla’i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), narodený okolo roku 1957 v Iráne. Adresy: 1. Kermanshah, Irán, 2. Vojenská základňa Mehran, provincia Ilam, Irán.

                        14.

                        SHAKURI, Ali Gholam, narodený okolo roku 1965 v Teheráne, Irán.

                  II.   SKUPINY A SUBJEKTY

                        1.

                        „Abu Nidal Organisation“ – „ANO“ (alias „Fatah Revolutionary Council“, alias „Arab Revolutionary Brigades“, alias „Black September“, alias „Revolutionary Organisation of Socialist Muslims“) („Organizácia Abú Nidála“ – „ANO“, alias „Revolučná rada Fatah“, alias „Arabské revolučné brigády“, alias „Čierny september“, alias „Revolučná organizácia moslimských socialistov“).

                        2.

                        „Al-Aqsa Martyrs‘ Brigade“ („Brigády mučeníkov Al-Aksá“).

                        3.

                        „Al-Aqsa e.V.“ („Združenie al-Aksá“).

                        4.

                        „Babbar Khalsa“ („Babbar Chalsa“).

                        5.

                        „Communist Party of the Philippines“ vrátane „New People’s Army“ – „NPA“ („Komunistická strana Filipín“ vrátane „Novej ľudovej armády“ – „NPA“), Filipíny.

                        6.

                        Riaditeľstvo pre vnútornú bezpečnosť iránskeho ministerstva spravodajstva a bezpečnosti.

                        7.

                        „Gama’a al-Islamiyya“ (alias „Al-Gama’a al-Islamiyya“) („Islamic Group“ – „IG“) („Islamská skupina“ – „IG“).

                        8.

                        „İslami Büyük Doğu Akıncılar Cephesi“ – „IBDA-C“ („Great Islamic Eastern Warriors Front“) („Front islamských bojovníkov Veľkého východu“).

                        9.

                        „Hamas“ vrátane „Hamas Izzaddín al-Kassám“.

                        10.

                        „Hizballah Military Wing“ („Vojenské krídlo Hizballáhu“) (alias „Hezbollah Military Wing“, alias „Hizbullah Military Wing“, alias „Hizbollah Military Wing“, alias „Hezballah Military Wing“, alias „Hisbollah Military Wing“, alias „Hizbu’llah Military Wing“, alias „Hizb Allah Military Wing“, alias „Jihad Council“ (a všetky jednotky, ktoré sa k nemu hlásia, vrátane Organizácie pre vonkajšiu bezpečnosť („External Security Organisation“)).

                        11.

                        „Hizbal Mujahideen“ – „HM“ (Hizbu-l-mudžáhidín).

                        12.

                        „Khalisan Zindabad Force“ – „KZF“.

                        13.

                        „Kurdistan Workers‘ Party“ – „PKK“ (alias „KADEK“, alias „KONGRA-GEL“) („Strana kurdských pracujúcich“).

                        14.

                        „Liberation Tigers of Tamil Eelam“ – „LTTE“ („Tigre oslobodenia tamilského Ílamu“).

                        15.

                        „Ejército de Liberación Nacional“ („National Liberation Army“) („Národná oslobodzovacia armáda“).

                        16.

                        „Palestinian Islamic Jihad“ — „PIJ“ („Palestínsky islamský džihád“).

                        17.

                        „Popular Front for the Liberation of Palestine“ – „PFLP“ („Ľudový front za oslobodenie Palestíny“).

                        18.

                        „Popular Front for the Liberation of Palestine – General Command“ (alias „PFLP – General Command“) („Ľudový front za oslobodenie Palestíny – hlavné veliteľstvo“).

                        19.

                        „Devrimci Halk Kurtuluș Partisi-Cephesi“ – „DHKP/C“ (alias „Devrimci Sol“ („Revolutionary Left“), alias „Dev Sol“) („Revolutionary People’s Liberation Army/Front/Party“) („Revolučná ľudová oslobodzovacia armáda/front/strana“).

                        20.

                        „Sendero Luminoso“ — „SL“ („Shining Path“) („Svetlý chodník“).

                        21.

                        „Teyrbazen Azadiya Kurdistan“ – „TAK“ (alias „Kurdistan Freedom Falcons“, alias „Kurdistan Freedom Hawks“) („Sokoly za slobodu Kurdistanu“).